**sestra Bogdana Kavčič**

misijonarka v Burundiju

**Kaj vam pomeni dom?**

Naša sv. Ludovika je v sebi tako lepo čutila, da bo živela enkrat v kraju kamor “PRIHAJAMO in ODHAJAMO”. To je skupnost, kjer skupaj preživljamo stiske, veselje in trpljenje, molitev in delo. ODHAJAMO k ubogim, drugim poslanstvom naproti, PRIHAJAMO domov, da se srečujemo med seboj in pred Bogom. Dom ni toliko zgradba, kraj, ni nekaj zunaj mene, ampak DOM nosim v sebi. (M. Klevišar) Da se počutim, da sem del skupnosti, da ustvarjam in gradim srčne odnose. To se pravi, da sem lahko DOMA kjer koli.

**Kako je bilo pred 47 leti, ko ste zapustili Slovenijo in odšli v Afriko in kje sedaj vas dom?**

Prišla sem v skupnost usmiljenk z namenom da bi služila bolnim, pomoči potrebnim, ubogim, kjerkoli, tu doma ali daleč v misijonih, kamor sem si želela. 1971 leta sem pristala v Burundiju, zelo revni in takrat še nepoznani državi. Vojna 1972. leta jo je dala spoznati po celem svetu. Begunci so bežali v vse sosednje države, ljudje so bili razseljeni tudi v sami državi. Tu smo videle, da je na prvem mestu potrebno dati pomoč vsem ranjencem, ki so potrebovali našo pomoč. Korenine nas sester so počasi začele rasti in se poglabljati, ker nam je bil večji del prebivalstva naklonjen in čutile smo, da smo jim potrebne v njih stiskah in trpljenju. Po 16 letih na istem mestu, sem že čutila da me tisti kraj, pa ljudje sprejemajo, pravzaprav vse ozračje je bilo tako, da sem se počutila DOMA. Toda Dom nosim v sebi, treba ga je bilo potem nositi v Ruando na različne kraje, kjer je bilo trpljenje in zopet vojne, pa tudi z nekaj presledki mirnih časov, da si zopet celil, zdravil, gradil, kar je bilo v ljudeh ranjeno, podrto tako v srcih, odnosih in tudi zunanja podrtija vsega materialnega, kar je bilo za njih bogastvo.

**Kakšne so razmere za življenje v Burundiju, kjer sedaj delujete in kakšno je vaše delo?**

Razmere v Burundiju, v kraju kjer delujem, lahko rečem da so še kar znosne (za njihove razmere), ker je trenutno relativen mir. Toda ljudje se vedno žive v velikem pomanjkanju. Velika večina jih živi v kolibah, kraj Kiguhu je hribovit in kamnit, težka je borba, da si pridobe hrano za vsakdanji kruh, predvsem, če pridelek uniči neurje ali pa suša. Primanjkuje vode, mnogi morajo ponjo daleč, predvsem v sušni dobi, ko se nekateri studenci posuše. Potrebna je izobrazba, saj so še vedno otroci, ki nočejo ali ne morejo obiskovati šolo. Malo število je tistih, ki uspe, da gredo naprej v srednjo šolo in naprej na višjo šolo, manjkajo poklicne šole kot za zidarje, mizarje druge tehnične poklice.

Delamo predvsem na socialnem področju. Več »Združenj žena in mater« prinaša v kraj en mali, viden napredek in eno življenje. Ustvarja se solidarnost med njimi in delo gre za njih hitro naprej. Vsa obdelava polja je še vedno ročna. Skupaj z njimi smo že opravile marsikatero delo, pri katerem so pomagale. Postajajo bolj dostojne v obleki in tudi odnosi so se spremenili. Vsakotedensko dobivajo pouke in si širijo obzorja v marsičem. Pomagamo tudi v župniji in dispenzerju. Povsod se nekako razvija nadaljevalna vzgoja preko žena za tisti kraj. Za vse to delo pa nas podpira Slovenska karitas s projektom »Z delom do dostojnega življenja«. Neizmerna jim hvala.

Veliko je bilo težkih trenutkov, ko nisi vedel, kaj je najboljše storiti. Po vseh teh državah so bila žarišča medsebojnih spopadov. Vzroki pa različni, največkrat borba za oblast pa tudi preprosto za preživetje. To pa je bilo tudi vzrok velikim valom beguncev v sosednje države in dlje. Begunsko življenje je bilo težko. Odvisni so bili v vsem od humanitarne pomoči in če je to trajalo so se navadili živeti v brezdelju. Ko se je situacija umirila so se mnogi množično vračali, mnogi misleč da bodo večno dobivali pomoč, kar je bilo v začetku normalno. Vedno so se radi vračali na kraje, kjer smo bile sestre, župnik, ker so se pri nas počutili varno. Veliko je tudi beguncev zaradi vremenskih neprilik. Ali je preveliko deževje, ki odnaša cele plasti zemlje, največkrat pa zaradi kronične suše v enih predelih države. Vsi ti pa se borijo za življenje. Vojne največkrat uničijo vse obstoječe strukture, in največkrat je to šolski sistem, v zdravstvu in povsod drugod. Tudi mnogi mladi, če imajo srečo, da končajo študij, radi gredo v mesto in iščejo zaslužek bilo kje, največkrat v preprodaji, v malih trgovinah. Mnogi se ne vračajo več na podeželje, kjer ne najdejo zaposlitve.

**Kaj ljudem v Afriki najbolj pomaga, da se razvijajo, izkopljejo iz revščine, da niso prisiljeni zapuščati svojih domov?**

Pomagati jim ustvariti take pogoje, kjer bi lahko živeli dostojno in miru in si z delom svojih rok zaslužili za preživetje. Da bi orožje nehalo rožljati in bi namesto tega, kar uničuje življenje, zidali na medsebojnih odnosih, je potrebna vzgoja, zidati šole, zdravstvene centre in vse drugo, ki pomaga, da pride človek do ene stopnje dostojnega življenja. Zidati vodnjake, osvetliti njihovo življenje z elektriko, kar prinaša tudi v oddaljene kraje napredek. Mladi se ne bodo masovno izseljevali v mesta ali pa se tudi izseljevali v tujino, v Ameriko, Evropo in naprej. Ne bo več vojnih vdov in sirot, ki često krat ulica postaja njih drugi dom in so"gnezdo" odvisnikov za različne droge, nasilja in kriminala. Cela zemlja je naš skupni Dom. Želeti  in upati je treba samo to, da bi si ob vsem napredku, kateremu smo priča, rodili strokovnjaki za vsa ta področja, katerim življenjski pogoji niso bili naklonjeni, pa da bi se postavili na noge in si služili življenje in z delom svojih rok. In da bi bili tudi sami umetniki  v tem, da bi razdirali orožje in bili zidarji miru tam, kjer smo. Kajti za vse je svet dovolj bogat, da kruh delil bi z bratom brat.